
                                              ДАВАНЕ НА ИМЕ

За да 

гледа книгата 

ми трябва 

да си има 

име.

Виждат 

книгите

със думи.

ТАБЛЕТКА

Събуждам се, 

сякаш съм 

спал - а не съм 

мигвал- и 

съм вървял- 

и съм говорил 

насън в 

безсънието там 

на пътя 

като таблетка луминал.

ПЕСНИЧКАТА

Ще запея 

песничката 

за Катюша, 

не съм 

я пял 

от много 

дни.

АЗ И МОРЕТО

Навярно 

моето 

море 

е тъжно, 

най-тъжното 

море 

в света.

Виждам 

себе си 

усмихнат, 

толкова 

е просто-

не боли.

СЪЛЗА

Трябва нещо 

и аз да науча - 

на живота изобщо 

не му е  нужна 

за нищо смъртта.

Просто някой 

със него приключва.

Просто става 

за други сълза.

РЯЗАНЕ НА ХЛЯБ

Ето нощ.

Ето бяла хартия.

Ето ножът, 

със който 

я режа.

ЖЕЛАНИЕ

Странно.

Лудото желание 

да имам 

няколко секунди 

във ръка.

ПРОЛЕТНИ ЛИСТА

Как лесно 

се започва 

книга, как 

пламва тя 

като начало 

на война - 

и пламъците 

се издигат - 

и паметниците 

стоят 

над тях.

Историята си е 

лудост.

Печеля в моята 

война.

ЛУННА НОЩ

Купих си кафе.

Кутия със 

цигари.

Сякаш аз съм 

знаел - сякаш 

съм се готвил 

за това.

И шуми хартията.

Май седи 

в прозореца - 

там вместо 

луна.

ЩЕ ИЗМРЪЗНА

Ще измръзна, 

ще стигна 

до нулата-

ще се вдигна 

като ледена 

висулка на 

крака.

Да вървим - ще кажа аз 

на температурата.

Мога да 

вървя аз 

и така.

РИСУВАНА КЪЩИЧКА

Дълго 

се разделям 

със сестра си, 

като слънчев 

обръч 

съм в нощта.

Аз някъде 

съм я 

изпратил, 

аз рисувам 

цяла нощ 

слова.

Мойте слънчеви 

палати 

за сестра 

ми 

във нощта.

МАЛКО

Тръгваш ли, 

ще кажа - 

жалко - 

и ще си 

строша 

писалката.

Колко 

хората 

сме 

малко.

СВИЖДАНЕ

Липсваше 

ми маса 

и затова 

пътувах 

с влака -

с тежки, 

тежки 

колела -

с релсите 

под тях 

върху земята.

Имах 

нужда 

от подкрепата 

на цялата 

земя.

МАЛКО ПОСТОЯХ

Малко постоях 

на гроба, дълго 

сам пътувах, 

сам. Но където и 

да ходя, все едно 

аз пак съм 

там.

И по дългите мостове 

трака влака -

там, там, там.

СКИТАЛ

Колко странно, 

поетите пишат - 

произвеждат така 

светлина - 

и света е прозрачен 

и е лесно да 

дишаме -

на разсъмване 

идвам 

така.

КЪЩАТА С РОЗИТЕ

Дланта ми 

ще получи 

своето – аз 

всичко друго 

съм раздал.

И изгрева 

ще свети  розово.

Две бели рози 

съм отгледал 

и създал.

КРЪСТ И ВОДА

Напълно ли 

изключвам 

щастието 

личното, 

се питам.

Поемам 

въздух като 

стомната вода.

И черквата 

е бяла 

зад чешмите.

Кръстете се за мен, 

деца.

ГОСТ НА СЕБЕ СИ

И тъжно 

и горчиво 

и е смешно.

Човек приема 

всичкото това.

Изтръпва всеки 

косъм във косата ти.

Живота продължава 

след това.

ВЛАК

Разделям 

нещо – 

може би 

доброто – 

на много 

хора – 

все за 

тях.

Пътувам 

с този 

дълъг 

влак.

ЗА ПОЛЕТИ

Нагоре 

като птиците, 

надолу 

като камък.

Посоките 

са истински, 

за полет 

се оправям.

ПЪТЯТ ДО ЗВЕЗДИТЕ

Колко 

лесно 

се носят 

звезди – 

ако гледаш 

така от 

земята – 

ако тръгнеш 

е друго, 

нали – 

ето стъпвам 

аз сам 

на луната.

НЕИЗПЛАТЕНИ ДУМИ

В една 

книга 

има само 

думи – 

в една 

страна 

само 

народ.

Аз събирам

в дланите си тези 

талантливи 

две неща, 

живот.

ИЗБУХЛИВО

Да потърсим 

живот -  не 

навсякъде има, 

да потърсим 

във себе си – 

също живот – 

аз сега съм 

нещо избухливо – 

нещо пълно 

със живот.

ТИШИНА

Моят стих 

на пръстенче 

прилича – 

на играчка 

за деца – 

на цветовете 

по върха 

на ябълката 

тиха.

Време е 

за тишина.

МИРНА РЕВОЛЮЦИЯ

Революцията 

е начин за 

вземане на

властта – 

насилието започва 

след това.

ПРОЛЕТ

Виждам 

две капки 

кръв –

от сърцето 

на моята 

родина, 

две капчици 

червени 

виждам 

върху бялата 

й кожа.

ЛЕКА НОЩ

На сутринта 

ще пеят птиците.

Сега са млъкнали.

Сега е нощ.

Прозорците са тъмни.

В мрак обвити са.

Родино моя – 

лека нощ.

ХУБАВ ЖИВОТ

Да приемем 

живота, такъв 

какъвто е.

Но никой не го 

приема, такъв 

какъвто е и 

прави нещо 

друго от този 

хубав живот.

МАШИННО ВРЕМЕ

Моята машина, 

моята пишеща 

машина очаква 

ръцете ми – 

ръцете ми са 

чисти ръце 

на поет.

В ЦЯЛ РЪСТ

Морално 

аз съм остарял, 

аз съм спрял – 

с такъв морал.

СТУДЕНО И ГОРЕЩО

Може би 

си струва да 

опитам, да издържа 

като стоманата 

в света на пещите.

Във този 

свят за 

изливане 

на метали – 

нещо наистина 

хубаво да 

направя – 

не за продан, 

не за пазара.

НОЩЕН ПРОЗОРЕЦ

На никого 

за нищо 

не се моля, 

стоя аз 

до прозореца 

отворен.

БЪЛГАРСКИ ЗАНИМАНИЯ

Аз цяла 

нощ изписвах 

букви – по мое, 

по собственото 

ми подобие 

като сърце, 

което може 

всичко 

и е още 

непрободено.

ГРИЖИ

Ще спя 

и тази нощ 

по-малко.

Така малко 

по малко 

ще те 

изправя 

на крака – 

в дланта 

си - черна 

химикалко.

БАЛКАНСКА ВОДА

Апостола 

на Свободата 

е водицата  

ти свята.

След това 

е Свободата.

БЯЛ ХЛЯБ

Никъде 

без хляб 

на този 

свят 

не се 

живее.

Тук не 

хляба, а 

живота ни 

е станал 

черен.

МОГА ДА ГОВОРЯ

Аз мога 

да говоря 

до разсъмване, 

като изведените 

на 

разстрел 

преди 

разсъмване.

Като поет 

навярно пиша 

със очи 

завързани.

ПОЛЕТА НА ПТИЦИТЕ

Как всичко 

е икономическо.

Какво развитие, 

какво развитие.

Така се 

съкращава 

полета 

на птиците.

ЕЛЕНИ

Ще падне 

химикала ми 

без мене – 

като душата 

ми 

ще стене.

Ще бъде 

късно да 

извикате 

свещеник.

Ще дойде 

дядо Мраз 

със сняг – 

с подаръците 

си 

за 

мене.

СИНОВЕ

Не те виждам сама, 

Родино – не те виждам 

сама. Ти синове,  

дал Бог – си имаш.

ЧОРБИЦА

Как всичко 

се повтаря.

Чорбицата студена.

И корав е хляба.

Сякаш ме храни 

баба.

И баба от небето 

е все така голяма, 

аз трябва 

да се храня, 

аз трябва да порасна 

и да настигна 

баба.

ЗАВРЪЩАНЕ НА ПТИЦАТА

Обърках 

деловите планове 

за утре.

Цяла нощ 

аз книгата си 

писах.

Сега съм 

повече от 

другите 

самичък.

БРАТ

Не си взех пръст, 

не си взех нищо, 

не вземат нищо тез, 

които се обичат.

АЗ ИМАМ

Словото, което 

е без власт и 

не търси власт 

да има и 

което не насила, 

просто дава  и не взима 

някому на други 

сила – само 

словото аз 

имам.

КЛЮЧЪТ НА ВРАТА МИ

Ще сложиме 

нещата в ред, 

аз казвам го 

като човек – 

най-малкото 

дете на този 

век.

В ЧАС ПО ПОЕЗИЯ

Мойте дълги 

решения 

са на уравнения 

от думи, които 

смятам по начин – 

отговарящ на 

задачата, 

приятелю.

Изглежда, 

че не съм 

аз като 

другите 

писатели.

АЗ ТЕ ВЗЕХ

Аз те взех 

на ръце – 

не тежеше, 

беше толкова 

лека 

в смъртта.

И денят се над мене 

крепеше.

Колко леки 

са всички 

неща.

ДЪРЖА

Може би 

и днес деня 

ще мине – 

не така и с 

бялата вода, 

но небето 

си остава 

синьо.

Имам на 

кого да се 

държа.

 И ВСЕ ЕДНО

Вълнувам се, 

не спирам аз 

да мисля, да 

разбирам – 

и все едно 

аз, че сега 

пристигам.

Аз имам толкоз 

кратка диря.

Очите ми дойдоха 

тук да видят.

       15 май 2003 г.

    СЪДЪРЖАНИЕ

1.Даване на име

2. Таблетка

3. Песничката

4. Аз и морето

5. Сълза

6. Рязане на хляб

7. Желание

8. Пролетни листа

9. Лунна нощ

10. Ще измръзна

11. Рисувана къщичка

12. Децата вярват

13. Малко

14. Свиждане

15. Малко постоях

16. Скитал

17. Къщата с розите

18. Кръст и вода

19. Гост на себе си

20. Влак

21. За полети

22. Пътят до звездите 

23. Неизплатени суми

24. Избухливо

25. Тишина

26. Мирна революция

27. Пролет

28. Лека нощ

29. Хубав живот

30. Машинно време

31. В цял ръст

32. Студено и горещо

33. Нощен прозорец

34. Български занимания

35. Грижи

36. Балканска вода

37. Бял хляб

38. Мога да говоря

39. Полета на птиците

40. Елени

41. Синове

42. Чорбица

43. Завръщане на птицата

44. Брат

45. Аз имам

46. Ключът на врата ми

47. В час по поезия

48. Аз те взех

49. Държа

